**Dôvodová správa**

**Všeobecná časť**

Návrh zákona opomoci obyvateľom v čase hospodárskej a sociálnej núdze sa predkladá ako návrh skupiny poslancov NRSR.

V Čl. I. sa navrhuje v reakcii na mimoriadne prudký rast cien energií a zvýšené životné náklady širokej skupiny obyvateľstva zaviesť nový mechanizmus pomoci obyvateľom Slovenskej republiky, resp. domácnostiam, ktorých sociálna situácia sa citeľne zhoršuje v dôsledku nepredvídaného alebo nepredvídateľného rastu životných nákladov.

Formou pomoci je jednorazový finančný príspevok určený pre vybraný okruh obyvateľov, resp. domácností, ktorého výška zohľadňuje nárast životných nákladov v priebehu roka 2021 s výhľadom ďalšieho nárastu v roku 2022. Zákon počíta s výplatou príspevku v roku 2022, ale štruktúra jeho textu umožňuje jednoduchou legislatívnou zmenou poskytnúť takúto pomoc v prípade potreby aj v iných rokoch, ak opäť nastane stav hospodárskej a sociálnej núdze.

Cieľovou skupinou pomoci sú rodičia nezaopatrených detí, poberatelia peňažného príspevku na opatrovanie a peňažného príspevku na osobnú asistenciu, domácnosti odkázané na pomoc v hmotnej núdzi, ale aj iné fyzické osoby. V prípade týchto fyzických osôb sú podmienku vzniku nároku na pomoc nastavené tak, aby „ocenili“ ich aspoň minimálnu legálnu pracovnú aktivitu v roku 2021.

Navrhovatelia sa rozhodli podporiť dospelých obyvateľov SR, ktorých príjem nepresiahol 92,8-násobok aktuálnej sumy životného minima. Takto stanovená hranica príjmu vychádza zo skutočnosti, že podľa zákona o dani z príjmov má nárok na uplatnenie odpočítateľnej položky v plnej výške. Pre rok 2021 ide o sumu ročného príjmu vo výške 20 235,97 €, čo predstavuje mesačne 1686,33 €. Keďže až na možné ojedinelé výnimky ide o zjavne pracujúcich ľudí, ktorí platia daň z príjmu, platia odvody na zdravotné a sociálne poistenie a platia tiež nepriame dane, považujeme za potrebné neobmedziť podporu len na nespochybniteľne nízkopríjmové skupiny obyvateľstva, nakoľko podľa názoru predkladateľov aj ľudia s takýmto príjmom sa ocitajú v náročne zvládnuteľnej sociálnej situácii v dôsledku nepredvídaného alebo nepredvídateľného rastu životných nákladov.

Predkladatelia si uvedomujú významné dopady takéhoto mimoriadneho opatrenia na výdavkovú časť štátneho rozpočtu, ktorú odhadujú v sume okolo 320 mil. eur. Avšak vo svetle výdavkov na opatrenia na podporu podnikov v uplynulých dvoch rokoch, ako aj vo svetle pokračujúceho nárastu výdavkov na zbrojenie v stách miliónov eur, vyplývajúcich s veľkých investičných nákupov v pôsobnosti rezortu obrany sú presvedčení, že vláda je povinná nájsť takéto zdroje na pomoc obyvateľom. Predkladatelia vnímajú túto povinnosť o to viac, že navrhovaná pomoc bude zväčša poskytovaná pracujúcim fyzickým osobám, ktorých priame dane dlhodobo prevyšujú priame dane platené právnickými (podnikajúcimi)  
osobami.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

§ 1

Úprava predmetu a cieľa zákona.

§ 2

Definícia účastníkov právnych vzťahov, ktoré upravuje tento zákon.

§ 3

Ustanovenie formy pomoci, ktorou je peňažný príspevok. Spôsob výplaty sa určuje tak, aby bol administratívne nenáročný pre príslušný orgán.

§ 4

Nárok na pomoc podľa tohto zákona vzniká definovaným fyzickým osobám automaticky. Orgány štátnej správy, ktoré vstupujú do právneho vzťahu na základe tohto zákona nebudú o nárokoch rozhodovať, čím sa odbúra ich nadmerná administratívna záťaž a zjednoduší sa proces poskytnutia pomoci.

§ 5

Určuje sa výška pomoci a zároveň sa stanovuje podmienka, ktorá vylučuje z možnosti získať pomoc podľa tohto zákona fyzické osoby, ktorý príjem v roku 2021 presiahol 92,8-násobok sumy životného minima platného ku dňu účinnosti tohto zákona. Výška pomoci predstavuje 100 eur pre každú fyzickú osobu. Pre rodičov, ktorí sa starajú o nezaopatrené deti, na ktoré poberajú prídavok na dieťa sa tento príspevok zvyšuje o 100 eur na každé takéto dieťa bez ohľadu na to, akú výšku príjmu v roku 2021 dosiahli. Znamená to, že ak podľa ods. 1 takejto fyzickej osobe nárok na pomoc nevznikne, vznikne jej podľa ods. 2.

§ 6

Pre výplatu pomoci rodičovi nezaopatreného dieťaťa poberajúcemu prídavok na dieťa, príjemcovi pomoci v hmotnej núdzi, poberateľovi peňažného príspevku na opatrovanie a poberateľovi peňažného príspevku na osobnú asistenciu sa pomoc sa ako príslušné orgány určujú úrady práce, sociálnych vecí a rodiny. Pre výplatu pomoci inej fyzickej osobe sa ako príslušné orgány určujú daňové úrady.

§ 7

Ustanovujú sa pravidlá pre prácu s osobnými údajmi.

§ 8

Ustanovujú sa povinnosť fyzickej osoby vrátiť neoprávnene poskytnutú pomoc, resp. neoprávnenú časť pomoci a spôsob vrátenia.

§ 9

Ustanovuje sa vylúčenie pomoci podľa tohto zákona z príjmu pre najrôznejšie účely. Zámerom zákonodarcu je, aby bolo jasné, že v žiadnom právnom predpise, kde sa akýmkoľvek spôsobom určuje povinnosť alebo vznik nároku na základe príjmu sa pomoc podľa tohto zákona za príjem nepovažuje.

**K čl. II**

Ustanovuje sa účinnosť zákona dňom vyhlásenia vzhľadom na mimoriadnu naliehavosť toho, aby sa vytvoril dostatočný časový rámec na jeho realizáciu.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona**: Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov.

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | X |  |  |
| – vplyvy na hospodárenie obyvateľstva, | X |  |  |
| – sociálnu exklúziu, | X |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR.*